Ńdɔ a ngákə ai ma ḿbɛ́ yə̄ ó nə́ ḿfág ńló dzóbo ǎ kad kwí. 2Dúmá Ńtondôbə á ngazu fɔ́ɔ́ ḿfág ńló dzóbo ǎ kad kwí, ai mod ngúŋúlu edǔŋ anə́ məsog mə́ óswé; sí ésə ě ngafyɛ fɔ́ɔ́ ai dúmá díé. 3É dzóm mə̄ ngáyén, é ngábə́ anə́ édzí mə̄ ngátádi yén, éyɔŋ Ǹtondôbə ǎ zaa ndámǎn dzāl, é tɔ̄á fə anə́ édzí mə̄ ngáyén á mgbág óswé Kebar. Mə búdúbú fɔ́ɔ́ ai asú á sí. 4Ńdɔ̄ dúmá Ńtondôbə á ngányî á Ndá é zēn yāsuan ḿbɛ́ ó nə́ ḿfág ńló dzóbo ǎ kad kwí. 5Ńdɔ Ńsísīm ó ngánɔŋ ma hálā, ó kə́ nyían ai ma á ńsəŋ yā ńnə̄m étē; Ndá é dzyē yǎ hā á túd ai dúmá Ńtondôbə. 6Ńdɔ mə ngáwóg kíŋ é sɔ̂ á Ndá, mod a kɔ́bɔgɔ ai ma; dzam dá ényɔ́ nyé á tə́lə ma ávɛl. 7Bɔ́ ai ma nâ: “Ǎ mɔ̂n mod, éyə̄ hḿ étɔá ńtómbā dzáma é nə́ é vóm nyú, étə́le məkǒl dzáma á dzī; é vóm nyú ńgɔ mǎzu tɔbɔ á zāŋ bɔ́n bə́ Ísraɛ̂l etɔtɔ́bɔ́. Ńdɔ̄ hḿ ndá Īsraɛ̂l yǎyǐ kīg fə bǎd bɔlí ḿfūfúb dzwé wáma; tɔ dzɔ̌, tɔ́ miǹkúkúmá míé, ai ngobinda dzabán, tɔ mim̀bim miǹkúkúmá myábán ai məsɔŋ mábán. 8Bə́ ngátə́le m̀bɛ́ sí wábán babi ai m̀bɛ́ sí wáma, bəyóm mə́ndíé yā mim̀bɛ́ myábán babi ai bəyóm mə́ndíé yā mīḿbɛ́ myáma, ai m̀fim ńtsígi á zāŋ bíā bɔ́. Bə́ bɔligi m̀fúfúb dzwé wáma ai bə́bə̂ bə́ mǎm yā bə́ bɔɔg, ású tē mə̄ ngáman bɔ́ wē ólūn wámā á yób. 9A tádígi ábōg dí bâyi ma súlū ngobinda dzabán óyǎb ai mim̀bim míńkúkúmá myábán abǒg tē hḿ māyi tɔbɔ á zāŋ dzābán á ńnomó étɔ̄á. 10Ḿfág wóe, ǎ mɔ̂n mod, timíŋī ndá Ísraɛ̂l é Ndá nyí ḿból yə̄ nâ bə́ wog osɔ́n ai bəbə̂ bə́ mam bábán. Bə́ və́g bitun yā étē. 11Ngə́ báwōg osɔ́n ai enyiŋ dzābán, lə́dégē bɔ́ ḿból Ndá é nə́ ńlōŋán ai bitǔn yā étē, məkwíí ai mə́nyíí yā étē, ǹtáán wóé ai ǹlóŋán wóé, ḿból ósə fɔ́ɔ́ é bōō ai məmvéndé móé. Manága tǐl mam mə́tē mə́sə á mís mábán étē, nə́ bə́ yen ḿból é bōō ai bitun bísə̄ yā étē bə́ bɔ anə́ byásíli. 12Éyə mvéndé yǎ é Ndá nyi e nə́ nā: óbobǒn ńkǒl á yōb, ábōdā ásə̄ á tsáá ai nyé á nə eyə́gan ḿfúfúb.”